अपन आखिरी पट्टू ला बुने अब्दुल कुमार मागरे ला करीबन 30 बछर होगे हे. वो ह कश्मीर के भयंकर जड़कल्ला -जब तापमान -20 डिग्री ले घलो तरी चले जाथे - ले बचाय नामी ये ऊनी कपड़ा ला बुनेइय्या बांचे कुछेक आखिरी बुनकर मन ले एक झिन आंय.
कुछेक कपड़ा जेन ला अब्दुल अऊ ओकर घर के लोगन मन श्रीनगर अऊ दीगर राज मं घलो बेंचत रहिन. वो मं फिरन (लबादा ओढ़े जइसने पहिनावा वाले कपड़ा) दुपाठी (कंबल), मोजा अऊ दस्ताना रहिस.
वइसे, अपन हुनर ले भारी लगाव रहे के बाद घलो अब्दुल सेती येला चलाय रखे बनेच असान नई ये, काबर बने ऊन - जऊन ह ये काम सेती जरूरी कच्चा माल आय, अब सुभीता ले मिलत नई ये. अब्दुल जइसने बुनकर ऊन सेती मेढ़ा पोसत रहिन, अऊ पट्टू बनाय सेती वो घर के मेढ़ा के ऊन निकारत रहिन. वो ह बताथे के करीबन 20 बछर पहिली तक ले ऊन सुभीता ले अऊ सस्ता दाम मं मिल जावत रहिस, काबर ओकर परिवार 40-50 मेढ़ा पोसे रहिस. वो ह सुरता करथे, "हमन ला अच्छा-खासा मुनाफा होवत रहिस." ये बखत ओकर परिवार करा सिरिफ छे ठन मेढ़ा हवय.
जब अब्दुल ह बुनई के काम सुरु करे रहिस, तब एक मीटर पट्टू के कपड़ा 100 रूपिया मं बिकत रहिस. बखत गुजरे के संगे संग ये मं बेहिसाब बढ़ोत्तरी होय हवय. ये बखत पट्टू के दाम करीबन 7,000 रूपिया हवय. फेर बने जिनिस के ऊंचा दाम होय के बाद घलो बुनकर मन के मुनाफा नहीं के बरोबर हवय. पट्टू के बछर भर के बकरी ले वोला जऊन पइसा मिलथे, बछर भर मं ओकर ले जियादा मेढ़ा मन ला पाले पोसे मं खरचा हो जाथे. अऊ हरेक बछर येकर खरचा बढ़त जावत हवय.
बुनकर ऊन ले धागा बनाय बर लकरी के जेन तकली धन चक्कू बऊरथें वो अकार मं मइनखे के पंजा के बरोबर होथे. दिखे मं चक्कू कऊनो बेलन के अकार के होथे जेकर दूनो मुड़ी नोंकवाले होथे. येकर ले बनाय धागाच ला करघा -जेन ला इहाँ के लोगन मन वान कहिथें - मं बुने जाथे.
पट्टू बुनई एके झिन के बस के बात नो हे. अक्सर घर परिवार के लोगन मन हाथ बंटाथें. मरद लोगन के सबले बड़े बूता मेढ़ा ले ऊन निकारे के होथे, अऊ माईलोगन मन तऊन ऊन ला कातके धागा बनाथें. अनवर लोन कहिथें, सबले मुस्किल बूता ओकरे मन के होथे, काबर वो मन ला घर के काम बूता घलो निपटाय ला परथे." करघा धन वान मं बुनई के बूता अक्सर परिवार के मरद लोगन मन करथें.
दर्द-शीन समाज के 85 बछर के जूनी बेगम घाटी के तऊन गिनती के बुनकर मन ले एक आंय जेकर करा पट्टू बुने के हुनर हवय. "ये अकेल्ला कारीगरी आय जेन ला मंय जानथों." वो ह इहाँ के शीना बोली मं कहिथे. ओकर 36 बछर के किसान बेटा इश्तियाक ह हमन ला अनुवाद करके ओकर कहे के मतलब ला समझाथे.
गुरेज घाटी के पट्टू बुनकर दर्द-शीन (जेन ला सिरिफ दर्द के नांव ले घलो जाने जाथे)समाज ले आथे. वोला जम्मू अऊ कश्मीर मं अनुसूचित जनजाति के दर्जा मिले हवय. नियंत्रण-रेखा (एलओसी) के पार ले घाटी के करिबन समान अंतर मं बसे ये समाज के लोगन मन पट्टू बुनाई के परंपरा ला बताथें, फेर वो मन ला ये बात के दुख हवय के मदद नई मिले अऊ विस्थापन सेती मांग मं आय कमी ले ये कला तेजी ले नंदावत जावत हवय.
दावर ले करीबन 13 कोस दूरिहा उदती मं बसे गांव बडुआब मं अनवर लोन रइथे. वो ह 90 बछर ले जियादा के उमर पर कर ले हवय. करीबन 15 बछर पहिली अपन हाथ ले बुने एक ठन पट्टू कंबल ला अपन आगू छितरावत वो ह कहिथें, "मंय बिहनिया आठ बजे अपन काम सुरु करत रहेंव अऊ संझा चार बजे सिरोवत रहेंव." सरा दिन अपन बूता करे के बाद घलो अनवर ह सिरिफ एक मीटर कपड़ा बुने सकत रहिस.
अछुरा चौरवन (धन शाहपुरा) मं अधिकतर लोगन मन पट्टू के कारोबार ला बंद कर दे हवंय. फेर दूनों एक पेट के भाई 70 बछर के गुलाम कादिर लोन अऊ 71 बछर के अब्दुल कादिर लोन ह पूरा दम खम के संग ये बूता अभू घलो करत हवंय. जड़कल्ला मं जब जाड़ जेन बक्त सबले जियादा परथे अऊ घाटी के संपर्क कश्मीर के बाकि हिस्सा ले टूट जाथे, तब ले घलो अधिकतर परिवार मन के जइसने तरी के इलाका मं जाय के छोड़ दूनों भाई घाटिच मं रहिके बुनकरी करे ला बढ़िया मानथें.
चारखाना एक ठन चेकदार पैटर्न होथे, फेर चश्म-ए-बुलबुल बारीक़ डिजाइन आय, जेकर बारे मं कहे जाथे के वो ह बुलबुल चिरई के आंखी ले मिलथे जुलथे. पट्टू के ये डिजाइन ला भारी चेत धरे बुने जाथे अऊ ये ह मसीन ले बने कपड़ा जइसने चिक्कन नई होवय.
गुलाम कहिथें, "बखत के संग पहनावा के हिसाब घलो बदल गे. फेर पट्टू अभू घलो वइसनेच हवय जइसने के वो ह 30 बछर पहिली रहिस." दूनों भाई कहिथें के अब मुस्किल ले मुनाफा मिलथे. अब इहींचे के बासिंदा मन ओकर ले बिसोथें, अऊ वो ह घलो बछर-दू बछर मं एक बेर.
गुरेज सरहद के तीर दूरिहा इलाका आय, जेकर ऊपर प्रशासन के धियान नहीं के बरोबर हवय, फेर बुनकर मन के कहना आय के नवा सुविधा अऊ मदद ले मरे ला धरे ये कला मं नवा परान आ सकथे अऊ ये इलाका के लोगन मन के सेती आमदनी के नवा रद्दा बन सकथे.
